Zlatan Ibrahimović

Zlatan Ibrahimović (rootsi hääldus: ˈslaːtan ɪbraˈhiːmɔvɪtɕ; sündinud 3. oktoobril 1981 Malmös) on Rootsi endine jalgpallur, kes mängis ründajana. Ta on mänginud klubides Malmö, Ajax, Juventus, Inter Milan, Barcelona, Paris Saint-Germain, Manchester United, LA Galaxy ja AC Milan. Zlatan tuli neli korda Prantsusmaa, neli korda Itaalia meistriks, kaks korda Hollandi ja kord Hispaania meistriks. Ibrahimović mängis aastatel 2001–2016 Rootsi jalgpallikoondises 116 korda ja lõi 62 väravat, mis teeb temast koondise kõigi aegade parima väravaküti. Ta valiti rekordilised 11 korda Rootsi aasta jalgpalluriks. Ibrahimović jõudis noorteklasside kaudu Malmö klubis esimese profilepingu sõlmimiseni 1996. aastal. Põhimeeskonnas hakkas ta mängima alles 1999. aastal. Tema esimesel hooajal Malmös jäi meeskond liigas 13. kohale ja langes Rootsi kõrgliigast välja, kuid järgmisel aastal mängis end uuesti kõrgeimale tasemele. 22. märtsil 2001 liitus Ibrahimović 8,7 miljoni euro eest Amsterdami Ajaxiga. Algul pidi ta suurema osa mänguajast pingil passima, kuid treener Ronald Koemani juhendamise ajal sai temast alates 2001. aasta novembrist regulaarne põhikoosseisu liige. Ajax krooniti 2001–02 hooajal Hollandi meistriks. 2004. aasta suvel sattus Ibrahimović konflikti klubikaaslase Rafael van der Vaartiga. 2004. aasta suvise üleminekuaja lõpus liitus Zlatan Torino Juventusega. Klubi maksis Ibrahimovići eest Ajaxile 16 miljonit eurot. Esimesel hooajal lõi ta Itaalia kõrgliigas 16 väravat. 2006. aastal siirdus Ibrahimović 24,8 miljoni euro eest Interisse, kus lõi kolme aasta jooksul 88 mängus 57 väravat. Meeskond võitis hooaegadel 2006–07, 2007–08 ja 2008–09 Serie A. Aastatel 2009–2010 mängis Zlatan Barcelonas. Katalaanid vahetasid ta Samuel Eto'o vastu ja maksid Interile veel lisaks 59 miljonit naela. Ibrahimović võitis esimesel hooajal klubiga Hispaania superkarika, Euroopa superkarika ja jalgpalliklubide maailmameistrivõistlused. 2009–10 hooajal tuli ta Blaugranaga ka Hispaania meistriks. 2011. aasta augustis Hispaania superkarikafinaalis Sevilla vastu löödud värav jäi Ibrahimovići viimaseks klubi särgis. Ta mängis Barcelona meeskonnas kokku 46 mängu ja lõi 22 väravat. 2010. aasta suvel laenutas Barcelona Ibrahimovići AC Milani meeskonda. Ta tuli 2010–11 hooajal Milani klubiga Itaalia meistriks. Järgmisel hooajal liitus ta klubiga juba jäävalt. 2012. aasta suvel suundus Zlatan Ligue 1 klubisse Paris Saint-Germain. Sealse meeskonnaga tuli ta hooaegadel 2012–13, 2013–14, 2014–15 ja 2015–16 Prantsusmaa meistriks. 4. oktoobril 2015 sai temast klubi ajaloo parim väravakütt. Viimasel hooajal lõi Ibrahimović kõikide sarjade peale 50 väravat. Kokku mängis ta Prantsusmaa meeskonnas viie aasta jooksul 180 mängu ja lõi 156 väravat. 2016. aasta suvel lõppes Ibrahimovići leping Pariisi klubiga ja ta liitus tasuta Inglismaa kõrgliiga meeskonnaga Manchester United. 5. veebruaril sai Zlatan 35 aasta ja 125 päeva vanuselt Leicester City vastu löödud väravaga vanimaks mängijaks, kes on ühe Premier League'i hooaja jooksul löönud vähemalt 15 väravat. Kohe tema esimesel hooajal võitis klubi meeskond nii Inglismaa liigakarika kui ka UEFA Euroopa Liiga. 23. märtsil 2018 sõlmis Ibrahimović lepingu Major League Socceri klubiga LA Galaxy. Esimese mängu klubi meeskonnas pidas ta 31. märtsil Los Angeles FC vastu, kus pääses platsile teisel poolajal. Ta lõi selles mängus kaks väravat, aidates LA Galaxy 4:3 võidule. Rootsi jalgpallikoondises debüteeris Ibrahimović 31. jaanuaril 2001 Fääri saarte vastu, mäng lõppes 0:0 viigiga. Zlatan valiti koondise kapteniks 2010. aastal. 14. novembril 2012 lõi ta sõpruskohtumises Inglismaaga neli väravat, mis tõid Rootsile 4:2 võidu. Ühe väravatest lõi Ibrahimović käärlöögist, mille eest võitis ta ka FIFA Puskási auhinna. 2014. aastal lõi ta Eesti vastu kaks väravat ning temast sai koondise kõigi aegade parim väravakütt. Ibrahimović lõpetas koondisekarjääri pärast 2016. aasta Euroopa meistrivõistlusi. Ta esindas Rootsit kokku 116 mängus ja lõi 62 väravat. Ajax Eredivisie: 2001–02, 2003–04 KNVB beker: 2001–02 Johan Cruijff Schaal: 2002 Inter Serie A: 2006–07, 2007–08, 2008–09 Supercoppa Italiana: 2006, 2008 Barcelona La Liga: 2009–10 Hispaania superkarikas: 2009, 2010 Euroopa superkarikas: 2009 Jalgpalliklubide maailmameistrivõistlused: 2009 Milan Serie A: 2010–11 Supercoppa Italiana: 2011 Paris Saint-Germain Ligue 1: 2012–13, 2013–14, 2014–15, 2015–16 Coupe de France: 2014–15, 2015–16 Coupe de la Ligue: 2013–14, 2014–15, 2015–16 Trophée des Champions: 2013, 2014, 2015 Manchester United Football League Cup: 2016–17 FA Community Shield: 2016 UEFA Euroopa Liiga: 2016–17 Guldbollen (Rootsi aasta jalgpallur): 2005, 2007, 2008, 2009, 2010, 2011, 2012, 2013, 2014, 2015, 2016 FIFA Puskási auhind: 2013 Serie A aasta parim mängija: 2008, 2009, 2011 Serie A parim väravakütt hooajal: 2009, 2011 Ligue 1 parim mängija hooajal: 2012–13, 2013–14, 2015–16 Ligue 1 parim väravakütt hooajal: 2012–13, 2013–14, 2015–16. Euroopa meistrivõistluste turniiri sümboolne koosseis: 2012 Zlatan Ibrahimovići vanemad on immigrandid endise Jugoslaavia aladelt. Tema isa on pärit Bosnia ja Hertsegoviinast ja ema Horvaatiast. Tema lapsepõlv möödus Malmö äärelinnas Rosengårdis ning ta on saanud üheksaklassilise põhihariduse. Ibrahimović elukaaslane on Helena Seger, paaril on kaks last. "LA Galaxy sign Zlatan Ibrahimović". lagalaxy.com. 23.8.2018. Vaadatud 1.4.2018 "VIDEO | Zlatan lõi debüüdil imevärava, Galaxy võitis 0:3 kaotusseisust". sport.err.ee. 1.4.2018. Vaadatud 1.4.2018 "Ibrahimovic wins Puskas Award". Goal.com (inglise). 13.01.2014. Vaadatud 14.01.2014.  Zlatan Ibrahimović – pildid, videod ja helifailid Wikimedia Commonsis